กรณีศึกษา WorldCom จากบริษัทมูลค่า 5 ล้านล้าน สู่การล้มละลาย
หนึ่งในการล้มละลายครั้งใหญ่สุดในประวัติศาสตร์ของสหรัฐอเมริกา คือ การล้มละลายของบริษัทชื่อว่า “WorldCom”   รู้ไหมว่า ในยุครุ่งเรือง บริษัทนี้เคยมีมูลค่าบริษัทมากถึง 5 ล้านล้านบาท  แต่หลังจากนั้นไม่นาน ก็กลับกลายเป็นบริษัทล้มละลาย
4 ธ.ค. 2563

กรณีศึกษา WorldCom จากบริษัทมูลค่า 5 ล้านล้าน สู่การล้มละลาย /โดย ลงทุนแมน
หนึ่งในการล้มละลายครั้งใหญ่สุดในประวัติศาสตร์ของสหรัฐอเมริกา
คือ การล้มละลายของบริษัทชื่อว่า “WorldCom”
รู้ไหมว่า ในยุครุ่งเรือง บริษัทนี้เคยมีมูลค่าบริษัทมากถึง 5 ล้านล้านบาท 
แต่หลังจากนั้นไม่นาน ก็กลับกลายเป็นบริษัทล้มละลาย
WorldCom คือใคร และเกิดอะไรขึ้นกับบริษัทนี้?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปี 2001 Enron บริษัทพลังงานยักษ์ใหญ่ด้านพลังงานล้มละลายลง ซึ่งนับเป็นการล้มละลายที่มีมูลค่ามากที่สุดของสหรัฐอเมริกาในตอนนั้น
หนึ่งปีต่อมา สถิติดังกล่าวถูกโค่นลง ด้วยการล้มละลายของ “WorldCom” บริษัทโทรคมนาคมรายใหญ่ของสหรัฐอเมริกา
WorldCom ถูกก่อตั้งขึ้นในปี 1983 โดย Bernard Ebbers อดีตนักธุรกิจโรงแรมชาวแคนาดา และเพื่อนนักลงทุนอีก 3 คน
ในช่วงแรก บริษัทนี้มีชื่อว่า Long Distance Discount Services (LDDS) ซึ่งทำธุรกิจให้บริการโทรศัพท์ทางไกล
ด้วยความที่บริษัทเพิ่งก่อตั้ง ทำให้ Long Distance Discount Services ในตอนนั้น มีผู้ใช้บริการน้อย และไม่เกิดการประหยัดต่อขนาด (Economy of Scale) ซึ่งส่งผลให้บริษัทมีผลขาดทุนในช่วงแรก
Bernard Ebbers ในฐานะ CEO พยายามมองหากลยุทธ์ในการเติบโต โดยใช้วิธีเข้าซื้อ และควบรวมกิจการ
เขาซื้อกิจการมากกว่า 60 แห่งมาควบรวมกับ Long Distance Discount Services ซึ่งก็ช่วยให้บริษัทมีรายได้เพิ่มขึ้นอย่างรวดเร็ว
หนึ่งในบริษัทที่ Bernard Ebbers ทำการควบรวมกิจการ 
คือ บริษัท Advantage Companies ซึ่งเป็นบริษัทที่จดทะเบียนในตลาดหุ้น Nasdaq
จึงทำให้หลังควบรวมกิจการครั้งนั้น Long Distance Discount Services กลายมาเป็นบริษัทที่จดทะเบียนในตลาดหลักทรัพย์ ในปี 1989 และต่อมาบริษัท ก็เปลี่ยนมาเป็นชื่อ WorldCom
ปี 1999 WorldCom เปิดเผยว่า บริษัทมีแผนที่จะควบรวมกับ Sprint บริษัทขนาดใหญ่ในวงการโทรคมนาคม ณ เวลานั้น
ข่าวนี้ทำให้ราคาหุ้นของ WorldCom เพิ่มขึ้นจนทำจุดสูงสุด เนื่องจากนักลงทุนคาดว่า ดีลนี้จะสร้างการเติบโตให้แก่ WorldCom อย่างมากในอนาคต
แต่ภายหลัง ดีลนี้กลับล่มไป เนื่องจากหน่วยงานกำกับของรัฐบาลสหรัฐอเมริกามองว่า การควบรวมกิจการดังกล่าวจะนำไปสู่การผูกขาดในธุรกิจโทรคมนาคมของ WorldCom
เรื่องนี้ได้สร้างความผิดหวังให้กับนักลงทุนและตลาดหุ้น จนส่งผลทำให้ราคาหุ้นของ WorldCom ปรับตัวลดลงในตอนนั้น
แต่ดูเหมือนว่า Bernard Ebbers จะไม่ยอมแพ้ เขาได้เริ่มวางแผนใหม่อีกครั้ง ด้วยการร่วมมือกับ Scott Sullivan ซึ่งเป็น CFO หรือผู้บริหารด้านการเงินของบริษัท
โดยทั้งคู่ทำการตกแต่งงบการเงินให้บริษัท
ให้มีรายได้และกำไรตามความคาดหวังของผู้ถือหุ้น
เพียงเพราะต้องการรักษาระดับราคาหุ้น WorldCom เอาไว้ เพื่อรักษาผลประโยชน์ของพวกเขา..
สิ่งที่ทั้ง 2 คนทำก็คือ พยายามซ่อนต้นทุนค่าใช้จ่ายที่ควรจะถูกบันทึกในงบกำไรขาดทุน เพื่อให้บริษัทมีกำไรมากขึ้น
ซึ่งจริงๆ แล้วในปี 2001 และไตรมาสแรกของปี 2002 บริษัทควรมีผลขาดทุนสุทธิรวมกันไม่ต่ำกว่า 100,000 ล้านบาท แต่จากการตกเเต่งบัญชี กลับทำให้ WorldCom รายงานกำไรสูงถึง 67,000 ล้านบาท
อย่างไรก็ตาม ทีมตรวจสอบภายในของ WorldCom เริ่มได้เบาะแสการตกแต่งบัญชีของบริษัท และทำการค้นหาหลักฐานเพิ่มเติม แม้ Scott Sullivan จะบอกว่า ไม่มีความผิดปกติใดๆ ในงบการเงินของบริษัทก็ตาม
สุดท้ายความจริงก็ได้เปิดเผย..
ที่ผ่านมา WorldCom มีการตกแต่งงบการเงินจริง
เรื่องนี้ทำให้ผู้บริหารทั้งสองของ WorldCom ถูกตัดสินโทษ
โดย Bernard Ebbers ถูกจำคุก 25 ปี และ Scott Sullivan ถูกจำคุก 5 ปี
รู้ไหมว่า ในช่วงพีกสุดของบริษัท มูลค่ากิจการของ WorldCom พุ่งไปสูงถึง 5.6 ล้านล้านบาท ในปี 1999 แต่สุดท้ายก็ลดลงจนแทบไม่เหลือมูลค่าในปี 2002 หลังจากที่บริษัทยื่นขอล้มละลาย
ผู้ที่ได้รับผลกระทบในครั้งนั้นมีจำนวนมาก
ทั้งนักลงทุน กองทุนสำรองเลี้ยงชีพ และกองทุนที่ลงทุนในบริษัท WorldCom รวมทั้งธนาคารต่างๆ ที่ปล่อยกู้ให้แก่บริษัท
และที่น่าเห็นใจที่สุดก็คือ พนักงานจำนวนมากของบริษัทกว่า 17,000 คน ที่ต้องตกงานหลังการล้มละลายของบริษัท
แม้ว่าเรื่องราว WorldCom จะผ่านมานานหลายปีแล้ว 
แต่เรื่องนี้ก็เป็นกรณีศึกษาที่ดีว่า
ไม่ว่าใครก็ตามที่กำลังทำสิ่งที่ไม่ดี และพยายามปกปิดไว้ สุดท้ายเรื่องไม่ดีเหล่านั้นมันก็ยากที่จะปิดบังอยู่ดี
และผลกระทบมันอาจไม่ใช่แค่กับเพียงคนหรือสองคนที่กระทำผิด
แต่มันยังสร้างผลกระทบกับผู้เกี่ยวข้อง ที่อาจไม่รู้เรื่องรู้ราวไปด้วยก็ได้..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
- 
-
-
-
-
-